ด่วน! แผนแปลงหนี้เป็นทุน GSTEL ล้มไม่เป็นท่า ผถห.โหวตผ่านไม่ถึง 75%
ด่วน! แผนแปลงหนี้เป็นทุน GSTEL ล้มไม่เป็นท่า หลังผลโหวตไม่ถึงไม่ถึง 75%
30 ส.ค. 2560

ที่ประชุมผู้ถือหุ้น บริษัท จี สตีล จำกัด (มหาชน) หรือ GSTEL ลงคะแนนในวาระที่ 2 พิจารณาโครงการแปลงหนี้เป็นทุน มีผู้เห็นด้วย 68.3% ซึ่งมีคะแนนไม่ถึง 75% ตามเกณฑ์ ทำให้กลุ่ม SSG จะไม่สามารถเข้าไปดำเนินการปรับโครงสร้างหนี้ของบริษัทได้
อนึ่ง ตามแผนปรับโครงสร้างหนี้ของ GSTEL จะเพิ่มทุนไม่เกิน 2.77 หมื่นล้านหุ้น เสนอขายให้แก่ผู้ถือหุ้นเดิม และรองรับการแปลงหนี้เป็นทุน ในราคาหุ้นละ 0.1961 บาท โดยจะจัดสรรหุ้นเพิ่มทุน 3.43 พันล้านหุ้นเสนอขายให้แก่ผู้ถือหุ้นเดิม อัตราส่วน 2 หุ้นเดิม ต่อ 1 หุ้นใหม่ กำหนดจองซื้อระหว่างวันที่ 15 ก.ย.-15 ธ.ค.60
พร้อมทั้งจัดสรรหุ้นเพิ่มทุนแบบเฉพาะเจาะจง (PP) ไม่เกิน 2.18 หมื่นล้านหุ้น ให้กลุ่ม Asia Credit Opportunities I (Mauritius) Limited (ACO I) ภายใต้การควบคุมของ SSG Capital Holdings Limited (SSG CH), SSG Capital Partners III, L.P. (SSG III) และ Kendrick Global Limited (KG) หรือกลุ่ม SSG เพื่อชำระหนี้การค้า 123.90 ล้านดอลลาร์ หรือ 4.28 พันล้านบาท ตามโครงการแปลงหนี้เป็นทุน หลังจากนั้นกลุ่ม SSG จะเข้ามาถือหุ้นใน GSTEL ในสัดส่วน 76.09% และจะทำคำเสนอซื้อหุ้นทั้งหมดใน GSTEL